**DOLOŽKA ZLUČlTEĽNOSTI**

návrhu zákona, ktorým sa mení a dopĺňa zákon č. 80/1997 Z.z. o Exportno-importnej banke Slovenskej republiky v znení neskorších predpisov

s právom Európskych spoločenstiev a právom Európskej únie

1. Navrhovateľ zákona:

 Vláda Slovenskej republiky

2. Názov návrhu zákona:

Návrh zákona, ktorým sa mení a dopĺňa zákon č. 80/1997 Z.z. o Exportno-importnej banke Slovenskej republiky v znení neskorších predpisov.

3.Záväzky Slovenskej republiky vo vzťahu k Európskym spoločenstvám a k Európskej únii:

a) Problematika návrhu zákona nepatrí medzi prioritné oblasti aproximácie práva uvedené v článku 70 Európskej dohody o pridružení.

Z hľadiska Národného programu pre prijatie acquis communautaire predkladaný návrh zákona patrí medzi prioritné oblasti aproximácie práva – Kapitola 26 – Vonkajšie vzťahy ale nie je prioritou podľa Partnerstva pre vstup.

Návrh zákona nepatrí medzi priority odporúčané v Príprave asociovaných krajín strednej a východnej Európy na integráciu do vnútorného trhu Európskej únie -Biela kniha.

Problematika návrhu zákona je obsiahnutá v screeningovej kapitole 26 – Vonkajšie vzťahy.

Návrh zákona bol vypracovaný na základe Plánu legislatívnych úloh vlády SR na rok 2004 s termínom predloženia apríl 2004.

b) Slovenská republika akceptuje acquis v oblasti exportných úverov – kapitola č. 26 - Vonkajšie vzťahy a je pripravená na jeho implementáciu v plnom rozsahu k dátumu vstupu SR do EÚ.

4. Problematika návrhu zákona:

a) je upravená v práve Európskych spoločenstiev:

 - v článkoch 3 pís. b), 132 a 133 Zmluvy o založení o ES,

- v smernici Rady 1984/568/EHS z 27. novembra 1984, ktorá sa týka vzájomných povinností exportných úverových poisťovní členských štátov pôsobiacich v záujme štátu alebo s jeho podporou alebo štátnych orgánov pôsobiacich v mieste týchto organizácií, v prípade spoločných záruk na kontrakt zahrňujúci jednu alebo viac subdodávateľských zmlúv v jednom alebo viacerých členských štátoch Európskych spoločenstiev,

- v smernici Rady 1998/29/ES zo 7. mája 1998 o harmonizácii základných ustanovení, ktoré sa týkajú poistenia vývozných úverov pre transakcie so strednodobým a dlhodobým krytím,

- v oznámení Komisie členským štátom podľa článku 93 ods. 1 Zmluvy o ES, ktorým sa uplatňujú články 92 a 93 Zmluvy na krátkodobé poistenie vývozných úverov (97/C 281/03) ,

- v oznámení Komisie členským štátom, ktoré mení a dopĺňa oznámenie podľa článku 93 ods. 1 Zmluvy o ES o uplatnení články 92 a 93 Zmluvy na krátkodobé poistenie vývozných úverov (2001/C 217/02).

Článok 3 Zmluvy o založení ES upravuje činnosti Spoločenstva medzi ktoré patrí okrem iného aj spoločná obchodná politika.

Ustanovenia článku 132 Zmluvy o založení ES zaväzujú členské štáty harmonizovať mechanizmy podpôr poskytovaných členskými štátmi na vývoz do tretích krajín.

Článok 133 Zmluvy o založení ES stanovuje že spoločná obchodná politika musí vychádzať z jednotných zásad, ktoré sa vzťahujú okrem iného aj na vývoznú politiku.

Smernica Rady 1984/568/EHS upravuje vzájomné povinnosti exportných úverových poisťovní členských štátov pôsobiacich v záujme štátu alebo s jeho podporou v prípade spoločných záruk na kontrakt zahrňujúci jednu alebo viac subdodávateľských zmlúv v jednom alebo viacerých členských štátoch Európskych spoločenstiev.

Smernica Rady 1998/29/ES sa vzťahuje na poistné krytie pre transakcie súvisiace s vývozom tovarov a/alebo služieb pochádzajúcich z členských štátov, pokiaľ je táto podpora poskytovaná priamo či nepriamo na účet alebo s podporou jedného alebo viacerých členských štátov.

Účelom uvedených oznámení Komisie je odstrániť narušovanie hospodárskej súťaže z dôvodu štátnej pomoci v sektore poisťovateľov vývozných úverov. Okrem iného aj definujú obchodovateľné riziká, ktorými sú tie, ktoré nemôžu pokrývať poisťovatelia vývozných úverov s podporou štátu.

Zrevidovaný preklad uvedených smerníc a oznámení sa nachádza v databáze Centrálnej prekladateľskej jednotky Úradu vlády SR a v elektronickej podobe je možné si ich vyhľadať na internetovej stránke www.aprox.government.gov.sk.

d) nie je upravená v práve Európskej únie.

5. Stupeň zlučiteľnosti návrhu zákona s právom Európskych spoločenstiev a právom Európskej únie:

Zákon č. 80/1997 Z.z. o Exportno-importnej banke Slovenskej republiky v znení neskorších predpisov v ust. § 22 ods.3 obsahuje splnomocnenie pre Eximbanku na vydanie podmienok úverového poistenia Eximbanky po dohode s ministerstvom, do ktorých boli úplne transponované smernice č. 1984/568/EHS a 1998/29/ES.

6. Gestor:

Ministerstvo financií Slovenskej republiky.

7. Účasť expertov pri príprave návrhu zákona a ich stanovisko k zlučiteľnosti návrhu zákona s právom Európskych spoločenstiev a právom Európskej únie:

Na príprave návrhu zákona sa nezúčastnili experti.